2 “Moragonyana, fa ke ne ke etela magae a a lebaganeng le legae la bone, ke ne ka ba bona ba ntse fa serepoding sa ntlo. Ba ne ba mpitsa. Ke ne ka ipotsa go re, ‘Ba batlang jaanong?’ Monna yono o ne a tshotse metsi a a tsididi mme a ntshiela gore ke nwe. O ne a ikopa maitshwarelo ka go bo a ntlhoketse maitseo mme a nkakgolela tumelo ya me e e nonofileng. Re ne ra kgaogana ka kagiso.” 2 Le fa go ntse jalo, ga se ka metlha lefatshe le re tshelang mo go lone le tlotlang boagi jwa rona jo re bo ngomaelang thata kgotsa se re tlhokang go se dira gore re tshele tumalanong le melao ya boagi joo. Dipuso dingwe di lekile go thibela kobamelo ya rona kgotsa go e nyeletsa gotlhelele. Ka dinako dingwe, babusiwa ba ga Keresete ba ile ba tlhoka go lwela kgololesego ya go tshela tumalanong le melao ya Kgosi ya Bomesia. A seno se a gakgamatsa? Nnyaa. Gantsi batho ba ga Jehofa ba ba neng ba tshela mo metlheng ya ditiragalo tsa Baebele, ba ile ba tshwanelwa ke go lwela kgololesego ya go obamela Jehofa.